കാട്ടുപന്നിയെ വെടിവയ്ക്കല് പിന്നില് കേന്ദ്ര നിര്ദേശം അട്ടിമറിക്കാനെന്ന് കേളകം: കാട്ടുപന്നിയെ വെടിവച്ചു കൊല്ലാനുള്ള ഉത്തരവ് വനംവകുപ്പ് കണ്ണൂര് ജില്ലയിലും നടപ്പാക്കി തുടങ്ങി. തളിപ്പറമ്ബ് റേഞ്ചില് ആറെണ്ണത്തിനെയും കൊട്ടിയൂര് റേഞ്ചില് ഒന്നിനെയുമാണ് കൊന്നത്. എന്നാല് ഇപ്പോള് നടത്തുന്ന പ്രഹസനം കേന്ദ്രനിര്ദേശം അട്ടിമറിക്കാനും കര്ഷക സംഘടനകള് ഹൈക്കോടതിയില്നിന്ന് നേടിയെടുത്ത അനുകൂല വിധി തടയാനും വേണ്ടിയാണെന്നാണ് കര്ഷക സംഘടനകളുടെ ആരോപണം. കാട്ടുപന്നിയെ ക്ഷുദ്രജീവിയായി പ്രഖ്യാപിക്കണമെന്ന് കേന്ദ്രസര്ക്കാരിനോട് ആവശ്യപ്പെട്ട് കത്തയച്ച കേരള വനംവകുപ്പിന് പഞ്ചായത്തുകള്ക്ക് അധികാരം കൈമാറി ഈ വിഷയം പരിഹരിക്കണമെന്നാണ് കേന്ദ്ര വനംപരിസ്ഥിതി മന്ത്രാലയം നല്കിയ മറുപടി. 2011 മുതല് തങ്ങള് ഇത്തരത്തില് പഞ്ചായത്തുകള്ക്ക് കാട്ടുപന്നികളെ നിയന്ത്രിക്കുന്നതിനുള്ള അധികാരം കൈമാറി നടപടികള് ആരംഭിച്ചെന്നും എന്നാല് ഇതുകൊണ്ടും ഈ വിഷയം പരിഹരിക്കപ്പെട്ടിട്ടില്ലെന്നുമാണ് വനംവകുപ്പ് മറുപടി നല്കിയത്. കഴിഞ്ഞ ജൂലൈ എട്ടിന് കേന്ദ്രം വീണ്ടും കത്തു നല്കി. 2011 മുതല് ഇത്തരത്തില് പഞ്ചായത്തുകള് തോറും നടപ്പാക്കിയ പദ്ധതികള് എന്തൊക്കെയാണെന്ന് റിപ്പോര്ട്ട് നല്കണമെന്നായിരുന്നു ആവശ്യം. കാട്ടുപന്നിയെ ഉപാധിരഹിതമായി വേട്ടയാടാന് അനുമതി നല്കിയാല് തങ്ങളുടെ അധികാര പരിധി കുറഞ്ഞുപോകുമെന്നും പിന്നീട് കാര്ഷിക വിളകള്ക്കും മനുഷ്യനും ഉപദ്രവമാകുന്ന മറ്റു ജീവികളെയും ഇത്തരത്തില് കൊല്ലേണ്ടിവരുമെന്നും വനംവകുപ്പ് കരുതി. ഇതു തടയാനാണ് ഇപ്പോള് ഈ കാട്ടുപന്നി വേട്ടയാടല് വനംവകുപ്പിന്റെ നേതൃത്വത്തില് നടപ്പാക്കുന്നതെന്നാണ് ആരോപണം.